b'\n_START_ARTICLE_\nRevolu\xc8\x9bia Rom\xc3\xa2n\xc4\x83 din 1989\n_START_SECTION_\n\xc3\x8enainte de revolu\xc8\x9bie\n_START_PARAGRAPH_\nLa fel ca \xc3\xaen \xc8\x9b\xc4\x83rile vecine, \xc3\xaen anul 1989 majoritatea popula\xc8\x9biei din Rom\xc3\xa2nia nu era mul\xc8\x9bumit\xc4\x83 de regimul comunist. Politica economic\xc4\x83 \xc8\x99i de dezvoltare a lui Ceau\xc8\x99escu (inclusiv proiecte de construc\xc8\x9bii grandioase \xc8\x99i un regim de austeritate menit s\xc4\x83 permit\xc4\x83 Rom\xc3\xa2niei s\xc4\x83-\xc8\x99i pl\xc4\x83teasc\xc4\x83 \xc3\xaentreaga datorie extern\xc4\x83) era considerat\xc4\x83 responsabil\xc4\x83 pentru penuria extins\xc4\x83 din \xc8\x9bar\xc4\x83; \xc3\xaen paralel cu cre\xc8\x99terea dificult\xc4\x83\xc8\x9bilor economice, poli\xc8\x9bia secret\xc4\x83, Securitatea, era omniprezent\xc4\x83, f\xc4\x83c\xc3\xa2nd din Rom\xc3\xa2nia un stat poli\xc8\x9bienesc._NEWLINE_Spre deosebire de conduc\xc4\x83torii Pactului de la Var\xc8\x99ovia, Ceau\xc8\x99escu nu a sprijinit interesele Uniunii Sovietice, ci a urm\xc4\x83rit o politic\xc4\x83 extern\xc4\x83 proprie lui. \xc3\x8en timp ce liderul sovietic Mihail Gorbaciov vorbea despre reform\xc4\x83, activitatea lui Ceau\xc8\x99escu sem\xc4\x83na cu megalomania \xc8\x99i culturile personalit\xc4\x83\xc8\x9bii ale liderilor comuni\xc8\x99ti est-asiatici precum nord-coreeanul Kim Ir-sen._NEWLINE_\xc3\x8en martie 1989, o serie de activi\xc8\x99ti de frunte ai P.C.R. au protestat printr-o scrisoare \xc3\xaempotriva politicii economice a lui Nicolae Ceau\xc8\x99escu (\xe2\x80\x9eScrisoarea celor \xc8\x99ase\xe2\x80\x9d), dar la scurt\xc4\x83 vreme, Nicolae Ceau\xc8\x99escu ob\xc8\x9bine o victorie politic\xc4\x83 important\xc4\x83: Republica Socialist\xc4\x83 Rom\xc3\xa2nia reu\xc8\x99e\xc8\x99te achitarea datoriei externe de circa 11 miliarde dolari, cu c\xc3\xa2teva luni \xc3\xaenainte de termenul pe care chiar dictatorul rom\xc3\xa2n \xc3\xael preconizase._NEWLINE_La 11 noiembrie 1989, \xc3\xaenainte de congres, pe str\xc4\x83zile Brezoianu \xc8\x99i Kog\xc4\x83lniceanu din Bucure\xc8\x99ti, studen\xc8\x9bi din Cluj-Napoca \xc8\x99i Bucure\xc8\x99ti au demonstrat cu pancarte \xe2\x80\x9eVrem reforme!\xe2\x80\x9d \xc3\xaempotriva guvernului Ceau\xc8\x99escu. Studen\xc8\x9bii Mihnea Paraschivescu, Gra\xc8\x9bian Vulpe, economistul Dan C\xc4\x83prariu-Schlachter din Cluj-Napoca \xc8\x99i al\xc8\x9bii au fost aresta\xc8\x9bi \xc8\x99i ancheta\xc8\x9bi de lucr\xc4\x83torii Securit\xc4\x83\xc8\x9bii de la Penitenciarul Rahova pentru propagand\xc4\x83 \xc3\xaempotriva societ\xc4\x83\xc8\x9bii socialiste. O \xc3\xaencercare timid\xc4\x83 de a protesta \xc3\xaempotriva regimului combinat\xc4\x83 cu bucuria calific\xc4\x83rii na\xc8\x9bionalei rom\xc3\xa2ne de fotbal la un campionat mondial (victoria cu 3-1 \xc3\xaen fa\xc8\x9ba na\xc8\x9bionalei Danemarcei a f\xc4\x83cut ca dup\xc4\x83 20 de ani Rom\xc3\xa2nia s\xc4\x83 participe din nou la un campionat mondial, cel din Italia) a fost dispersat\xc4\x83 de Securitate, care \xc8\x99i-a infiltrat lucr\xc4\x83torii operativi printre studen\xc8\x9bi._NEWLINE_C\xc4\x83derea Zidului Berlinului \xc8\x99i \xc3\xaenlocuirea \xc3\xaen noiembrie 1989 a liderului bulgar Todor Jivkov sunt semne ale unui climat revolu\xc8\x9bionar \xc3\xaen Europa de Est. \xc3\x8entre 20 \xc8\x99i 24 noiembrie 1989 a avut loc Congresul al XIV-lea al PCR, care - contrar a\xc8\x99tept\xc4\x83rilor opiniei publice interne \xc8\x99i interna\xc8\x9bionale - nu a adus nici o schimbare \xc3\xaen politica partidului. Ceau\xc8\x99escu a fost reales \xc3\xaen func\xc8\x9bia de secretar general al P.C.R., partidul unic (comunist) din Rom\xc3\xa2nia. De asemenea, ceilal\xc8\x9bi membri ai Comitetului Politic Executiv (CPEx) al CC au fost confirma\xc8\x9bi \xc3\xaen func\xc8\x9bia lor. \xc3\x8en discursul final rostit la Congres, Ceau\xc8\x99escu a amintit \xc8\x99i de Pactul Molotov-Ribbentrop, cer\xc3\xa2nd anularea consecin\xc8\x9belor acestuia (implicit, retrocedarea de c\xc4\x83tre Uniunea Sovietic\xc4\x83 a Basarabiei \xc8\x99i Bucovinei de Nord, anexate \xc3\xaen virtutea acestui pact)._NEWLINE_\xc3\x8en luna decembrie 1989, \xc3\xaen ziarul Sc\xc3\xaenteia, apare pe prima pagina un discurs al pre\xc8\x99edintelui Ceau\xc8\x99escu transcris cu toate gre\xc8\x99elile gramaticale \xc8\x99i de pronun\xc8\x9bare pe care acesta le f\xc4\x83cea \xc3\xaen exprimarea oral\xc4\x83. A fost un semnal transmis \xc3\xaen toate cotloanele \xc8\x9b\xc4\x83rii, fiindc\xc4\x83 ziarul avea o r\xc4\x83sp\xc3\xa2ndire na\xc8\x9bional\xc4\x83 necondi\xc8\x9bionat\xc4\x83 de num\xc4\x83rul cititorilor (pu\xc8\x9bini au citit \xc3\xaens\xc4\x83 acea prim\xc4\x83 pagin\xc4\x83). Num\xc4\x83rul respectiv al Sc\xc3\xaenteii a disp\xc4\x83rut \xc3\xaens\xc4\x83 apoi din bibliotecile publice._NEWLINE_La 4 decembrie 1989 Ceau\xc8\x99escu a participat \xc3\xaempreun\xc4\x83 cu o delega\xc8\x9bie la \xc3\xaentrunirea din Moscova a conduc\xc4\x83torilor \xc8\x9b\xc4\x83rilor participante la Tratatul de la Var\xc8\x99ovia, \xc8\x99i a fost primit separat de Mihail Gorbaciov. Liderul sovietic a \xc8\x9binut o informare cu privire la rezultatele \xc3\xaent\xc3\xa2lnirii pe care o avusese cu George H. W. Bush \xc3\xaen Malta.\n_START_SECTION_\nDeznod\xc4\x83m\xc3\xa2ntul de la Bucure\xc8\x99ti\n_START_PARAGRAPH_\nEvenimentele din Timi\xc8\x99oara au fost descrise \xc3\xaen jurnalele de \xc8\x99tiri ale radiourilor Radio Europa Liber\xc4\x83 \xc8\x99i Vocea Americii, ascultate clandestin de c\xc4\x83tre rom\xc3\xa2ni, precum \xc8\x99i de c\xc4\x83tre studen\xc8\x9bii care se \xc3\xaentorceau acas\xc4\x83 pentru s\xc4\x83rb\xc4\x83torile de Cr\xc4\x83ciun._NEWLINE__NEWLINE_Pe data de 18 decembrie 1989, \xc3\xaen ziarul Sc\xc3\xaenteia Tineretului apare un articol nespecific perioadei din an, denumit C\xc3\xa2teva sfaturi pentru cei afla\xc8\x9bi \xc3\xaen aceste zile la mare, despre care s-a presupus c\xc4\x83 ar con\xc8\x9bine instruc\xc8\x9biuni pentru grup\xc4\x83rile teroriste ce au ac\xc8\x9bionat \xc3\xaen perioada imediat urm\xc4\x83toare. _NEWLINE_\xe2\x80\x9eC\xc3\xa2teva sfaturi pentru cei afla\xc8\x9bi \xc3\xaen aceste zile la mare\xe2\x80\x9d_NEWLINE_\xe2\x80\x94Evita\xc8\x9bi expunerea intempestiv\xc4\x83 \xc8\x99i prelungit\xc4\x83 la soare. E de preferat s\xc4\x83 \xc3\xaencepe\xc8\x9bi mai prudent, cu reprize scurte de 10-15 minute \xe2\x80\x93 c\xc3\xa2nd pe-o parte, c\xc3\xa2nd pe alta. Astfel, v\xc4\x83 ve\xc8\x9bi asigura un bronzaj pl\xc4\x83cut \xc8\x99i uniform. Nu v\xc4\x83 av\xc3\xa2nta\xc8\x9bi prea mult \xc3\xaen larg. Oricum, \xc3\xaen caz de pericol, nu striga\xc8\x9bi. Este inutil. \xc8\x98ansele ca prin apropiere s\xc4\x83 se afle vreo persoan\xc4\x83 dispus\xc4\x83 a v\xc4\x83 asculta sunt minime. Profita\xc8\x9bi de binefacerile razelor ultraviolete. Dup\xc4\x83 cum se \xc8\x99tie, ele sunt mai active \xc3\xaentre orele 5,30 \xc8\x99i 7,30. Se recomanda cu prec\xc4\x83dere persoanelor mai debile. Dac\xc4\x83 sunte\xc8\x9bi o fire sentimental\xc4\x83 \xc8\x99i agrea\xc8\x9bi apusurile soarelui, libr\xc4\x83riile de pe litoral v\xc4\x83 ofer\xc4\x83 un larg sortiment de vederi cu acest subiect. \xc8\x98i \xc3\xaenc\xc4\x83 ceva \xe2\x80\x93 dac\xc4\x83 aceste v-au pus pe g\xc3\xa2nduri \xc8\x99i ave\xc8\x9bi deja anumite ezit\xc4\x83ri, g\xc3\xa2ndindu-v\xc4\x83 s\xc4\x83 renun\xc8\x9ba\xc8\x9bi \xc3\xaen favoarea muntelui, \xc3\xaenseamn\xc4\x83 c\xc4\x83 nu iubi\xc8\x9bi \xc3\xaen suficient\xc4\x83 m\xc4\x83sur\xc4\x83 marea._NEWLINE__NEWLINE_Contraspionajul rom\xc3\xa2nesc a decodificat atunci acest mesaj astfel:_NEWLINE_\xe2\x80\x9eC\xc3\xa2teva indica\xc8\x9bii pentru cei afla\xc8\x9bi \xc3\xaen aceste zile \xc3\xaen misiuni la diferite obiective\xe2\x80\x9d_NEWLINE_\xe2\x80\x94Evita\xc8\x9bi atacurile prelungite asupra obiectivelor. Este indicat s\xc4\x83 ataca\xc8\x9bi cu pruden\xc8\x9b\xc4\x83, \xc3\xaen serii scurte de 10-15 minute din diferite direc\xc8\x9bii. Astfel v\xc4\x83 ve\xc8\x9bi asigura o supraprotec\xc8\x9bie \xc8\x99i rezultatele vor fi mai bune. Nu v\xc4\x83 apropia\xc8\x9bi prea mult de obiectiv(pericol de capturare sau de ucidere). \xc3\x8en caz de pericol(r\xc4\x83nire sau capturare) nu cere\xc8\x9bi ajutor, fiindc\xc4\x83 nu va fi nimeni care s\xc4\x83 v\xc4\x83 ajute sau s\xc4\x83 v\xc4\x83 asculte. Ac\xc8\x9biona\xc8\x9bi \xc8\x99i ataca\xc8\x9bi obiectivele diminea\xc8\x9ba mai devreme, \xc3\xaen special \xc3\xaentre orele 5:30 \xc8\x99i 7:30. Acest sistem se recomand\xc4\x83 pentru ap\xc4\x83r\xc4\x83torii mai frico\xc8\x99i sau mai neinstrui\xc8\x9bi, \xc3\xaentre aceste ore oboseala fiind mai accentuat\xc4\x83 dup\xc4\x83 o noapte de veghe. Este indicat ca pe \xc3\xaenserate, s\xc4\x83 v\xc4\x83 reface\xc8\x9bi rezervele de muni\xc8\x9bie \xc8\x99i alte produse: depozitele \xc8\x99tiute sunt bine dotate, cu sortimente variate. Dac\xc4\x83 ave\xc8\x9bi ezit\xc4\x83ri, sunte\xc8\x9bi afectat \xc3\xaentr-un fel sau altul, sau v\xc4\x83 g\xc3\xa2ndi\xc8\x9bi s\xc4\x83 renun\xc8\x9ba\xc8\x9bi, \xc3\xaenseamn\xc4\x83 c\xc4\x83 nu v-a\xc8\x9bi \xc3\xaendeplinit \xc3\xaen totalitate misiunea pentru care a\xc8\x9bi fost preg\xc4\x83ti\xc8\x9bi._NEWLINE_Revista Vitralii - Lumini \xc8\x99i Umbre, pag. 113-114 ._NEWLINE_Sorin Preda, autorul articolului din Sc\xc3\xaenteia Tineretului, a declarat ulterior c\xc4\x83 articolul avea un caracter umoristic (fiind publicat \xc3\xaen sec\xc8\x9biunea "Pagina elevului") \xc8\x99i c\xc4\x83 totul a fost scos din context._NEWLINE_\xc3\x8entors din Iran pe data de 20 decembrie 1989, Ceau\xc8\x99escu descoper\xc4\x83 \xc3\xaen \xc8\x9bar\xc4\x83 o situa\xc8\x9bie deteriorat\xc4\x83. La ora 19:00, pe 20 decembrie, el a \xc8\x9binut o cuv\xc3\xa2ntare televizat\xc4\x83, transmis\xc4\x83 dintr-un studio TV situat \xc3\xaen interiorul cl\xc4\x83dirii Comitetului Central, \xc3\xaen care i-a etichetat pe cei care protestau la Timi\xc8\x99oara ca du\xc8\x99mani ai Revolu\xc8\x9biei Socialiste._NEWLINE_La propunerea primarului capitalei, Barbu Petrescu, a fost convocat\xc4\x83 pentru 21 decembrie \xc3\xaen jurul pr\xc3\xa2nzului o mare adunare popular\xc4\x83 menit\xc4\x83 s\xc4\x83 exprime sprijinul popula\xc8\x9biei fa\xc8\x9b\xc4\x83 de conducerea de partid \xc8\x99i de stat. Vorbind de la balconul Comitetului Central (CC), Ceau\xc8\x99escu a evocat o serie de realiz\xc4\x83ri ale \xe2\x80\x9erevolu\xc8\x9biei socialiste\xe2\x80\x9d \xc8\x99i ale \xe2\x80\x9esociet\xc4\x83\xc8\x9bii socialiste multilateral dezvoltate\xe2\x80\x9d din Rom\xc3\xa2nia. Popula\xc8\x9bia, totu\xc8\x99i, a r\xc4\x83mas indiferent\xc4\x83, doar r\xc3\xa2ndurile din fa\xc8\x9b\xc4\x83 sprijinindu-l pe Ceau\xc8\x99escu cu scand\xc4\x83ri \xc8\x99i aplauze._NEWLINE_Lipsa sa de \xc3\xaen\xc8\x9belegere a evenimentelor \xc8\x99i incapacitatea de a trata situa\xc8\x9bia au ie\xc8\x99it din nou \xc3\xaen eviden\xc8\x9b\xc4\x83 c\xc3\xa2nd a oferit, \xc3\xaentr-un act de disperare, cre\xc8\x99terea salariilor muncitorilor cu o sum\xc4\x83 de 100 de lei pe lun\xc4\x83, \xc8\x99i a continuat s\xc4\x83 laude realiz\xc4\x83rile "Revolu\xc8\x9biei Socialiste", ne\xc3\xaen\xc8\x9beleg\xc3\xa2nd c\xc4\x83 alt\xc4\x83 revolu\xc8\x9bie se desf\xc4\x83\xc8\x99ura chiar \xc3\xaen fa\xc8\x9ba sa._NEWLINE_"Mult timp nu s-a \xc8\x99tiut cine a "stricat" mitingul lui Ceau\xc8\x99escu din 21 decembrie 1989. Au ap\xc4\x83rut fel \xc8\x99i fel de personaje care \xc8\x99i-au arogat acest merit. Acum se \xc8\x99tie c\xc4\x83 acest fapt se datoreaz\xc4\x83 unor grupuri de timi\xc8\x99oreni care s-au deplasat la Bucure\xc8\x99ti."_NEWLINE_Mi\xc8\x99c\xc4\x83ri bru\xc8\x99te venind de la periferia adun\xc4\x83rii \xc8\x99i sunetul unor petarde au transformat manifesta\xc8\x9bia \xc3\xaen haos. Speriat\xc4\x83 la \xc3\xaenceput, mul\xc8\x9bimea a \xc3\xaencercat s\xc4\x83 se \xc3\xaempr\xc4\x83\xc8\x99tie. O parte dintre participan\xc8\x9bii la adunare s-au regrupat l\xc3\xa2ng\xc4\x83 hotel Intercontinental \xc8\x99i au \xc3\xaenceput o manifesta\xc8\x9bie de protest care apoi a devenit revolu\xc8\x9bie._NEWLINE_\xc3\x8encerc\xc4\x83rile ulterioare ale cuplului Ceau\xc8\x99escu de a rec\xc3\xa2\xc8\x99tiga controlul mul\xc8\x9bimii folosind formule ca \xe2\x80\x9eAlo, alo!\xe2\x80\x9d sau \xe2\x80\x9eSta\xc8\x9bi lini\xc8\x99ti\xc8\x9bi la locurile voastre!\xe2\x80\x9d au r\xc4\x83mas f\xc4\x83r\xc4\x83 efect. Transmisiunea directa de televiziune a fost \xc3\xaentrerupt\xc4\x83 pentru aceste clipe. O mare parte a mul\xc8\x9bimii a plecat pe str\xc4\x83zi, \xc3\xaen pia\xc8\x9b\xc4\x83 au r\xc4\x83mas activi\xc8\x99tii de partid, membrii g\xc4\x83rzilor patriotice, militarii \xc3\xaembr\xc4\x83ca\xc8\x9bi \xc3\xaen civil, oamenii cei mai fideli a dictatorului. Dup\xc4\x83 c\xc3\xa2teva minute, Ceau\xc8\x99escu a fost \xc3\xaen stare s\xc4\x83-\xc8\x99i continue discursul, promi\xc8\x9b\xc3\xa2nd m\xc4\x83riri de salarii \xc8\x99i pensii, apoi s-a \xc3\xaentors \xc3\xaen interiorul cl\xc4\x83dirii CC._NEWLINE_Oamenii care au p\xc4\x83r\xc4\x83sit pia\xc8\x9ba erau panica\xc8\x9bi, aruncau pe jos steagurile \xc8\x99i pancartele cu lozinci. Foarte mul\xc8\x9bi dintre ei s-au regrupat pe str\xc4\x83zile \xc3\xaenvecinate Pie\xc8\x9bei Palatului, \xc8\x99i au \xc3\xaenceput s\xc4\x83 strige sloganuri anticomuniste \xc8\x99i anticeau\xc8\x99iste: \xe2\x80\x9eJos dictatorul!\xe2\x80\x9d, \xe2\x80\x9eMoarte criminalului!\xe2\x80\x9d, \xe2\x80\x9eNoi suntem poporul, jos cu dictatorul!\xe2\x80\x9d, \xe2\x80\x9eCeau\xc8\x99escu, cine e\xc8\x99ti/Criminal din Scornice\xc8\x99ti\xe2\x80\x9d. \xc3\x8en cele din urm\xc4\x83, protestatarii au invadat centrul din Pia\xc8\x9ba Kog\xc4\x83lniceanu p\xc3\xa2n\xc4\x83 \xc3\xaen Pia\xc8\x9ba Unirii, Pia\xc8\x9ba Rosetti \xc8\x99i Pia\xc8\x9ba Roman\xc4\x83. Pe statuia lui Mihai Viteazul din apropierea Universit\xc4\x83\xc8\x9bii Bucure\xc8\x99ti, un t\xc3\xa2n\xc4\x83r flutura un tricolor f\xc4\x83r\xc4\x83 stema comunist\xc4\x83._NEWLINE_\xc3\x8en cursul dup\xc4\x83-amiezii, Nicolae Ceau\xc8\x99escu a \xc8\x9binut o teleconferin\xc8\x9b\xc4\x83 fulger cu prim-secretarii comitetelor jude\xc8\x9bene de partid, \xc3\xaen cadrul c\xc4\x83reia a vorbit aproape numai el, declar\xc3\xa2nd, c\xc4\x83 evenimentele ultimelor zile sunt dovada unei ac\xc8\x9biuni organizate \xc8\x99i dirijate, cu scopul destabiliz\xc4\x83rii \xc8\x9b\xc4\x83rii, \xc8\x99i \xc3\xaendreptate \xc3\xaempotriva integrit\xc4\x83\xc8\x9bii \xc8\x99i independen\xc8\x9bei Rom\xc3\xa2niei. S-a pronun\xc8\x9bat pentru mobilizarea general\xc4\x83 a \xc3\xaentre\xc2\xadgului activ de partid \xc8\x99i de stat, a tuturor for\xc8\x9belor armate, (Mili\xc8\x9bie, Securitate, unit\xc4\x83\xc8\x9bi mi\xc2\xadlitare). \xe2\x80\x9eTrebuie s\xc4\x83 demasc\xc4\x83m \xc8\x99i s\xc4\x83 respingem cu hot\xc4\x83r\xc3\xa2re aceast\xc4\x83 ac\xc8\x9biune \xc8\x99i s\xc4\x83 o lichid\xc4\x83m. Nu se poate pune dec\xc3\xa2t problema lichid\xc4\x83rii \xc3\xaen cel mai scurt timp a acestor ac\xc8\x9biuni conjugate \xc3\xaempotriva integrit\xc4\x83\xc8\x9bii, independen\xc8\x9bei, a construc\xc8\x9biei socialiste, a bun\xc4\x83st\xc4\x83rii poporului.\xe2\x80\x9d \xc3\x8en continuare, a dat ordin pentru constituirea \xc3\xaen fiecare \xc3\xaentreprindere, p\xc3\xa2n\xc4\x83 la nivelul de sec\xc8\x9bii, a unor \xe2\x80\x9egrupe de ap\xc4\x83rare\xe2\x80\x9d. Monologul s\xc4\x83u a fost \xc3\xaentrerupt doar pentru un scurt timp de doi participan\xc8\x9bi: prim-secretarul jude\xc8\x9bului Cluj, Constantinescu, care a cerut - \xe2\x80\x9epentru c\xc3\xa2teva zile m\xc4\x83car\xe2\x80\x9d - instituirea st\xc4\x83rii de necesitate \xc8\x99i \xc3\xaen municipiul Cluj-Napoca, iar primul-secretar al jude\xc8\x9bului Br\xc4\x83ila, Lungu, a raportat milit\xc4\x83re\xc8\x99te: \xe2\x80\x9eTovar\xc4\x83\xc8\x99e secretar gene\xc2\xadral, v\xc4\x83 raportez c\xc4\x83 \xc3\xaen adu\xc2\xadn\xc4\x83rile \xc8\x9binute cu comuni\xc8\x99tii, cu oamenii muncii \xc8\x99i-au exprimat totala indignare \xc8\x99i au condamnat hot\xc4\x83r\xc3\xa2t ma\xc2\xadnifest\xc4\x83rile elementelor reac\xc2\xad\xc8\x9bionare. Aici activitatea se desf\xc4\x83\xc8\x99oar\xc4\x83 normal \xc8\x99i hot\xc4\x83r\xc3\xa2t pentru \xc3\xaendeplinirea sarcinilor de plan. V\xc4\x83 asi\xc2\xadgur\xc4\x83m c\xc4\x83 vom face totul pentru \xc3\xaendeplinirea indica\xc8\x9biilor ce ni le-a\xc8\x9bi dat. Am terminat, s\xc4\x83 tr\xc4\x83i\xc8\x9bi.\xe2\x80\x9d_NEWLINE_Cu trecerea timpului, la Bucure\xc8\x99ti tot mai mul\xc8\x9bi oameni ie\xc8\x99eau \xc3\xaen strad\xc4\x83. \xc3\x8encep\xc3\xa2nd cu orele 18 a \xc3\xaenceput reprimarea propriu-zis\xc4\x83 care a durat p\xc3\xa2n\xc4\x83 la a doua zi, ora trei diminea\xc8\x9ba. Protestatarii - ne\xc3\xaenarma\xc8\x9bi \xc8\x99i neorganiza\xc8\x9bi - au fost \xc3\xaent\xc3\xa2mpina\xc8\x9bi de solda\xc8\x9bi, tancuri, TAB-uri, ofi\xc8\x9beri ai USLA (Unitatea Special\xc4\x83 de Lupta Antiterorist\xc4\x83) \xc8\x99i ofi\xc8\x9beri de Securitate \xc3\xaembr\xc4\x83ca\xc8\x9bi \xc3\xaen haine civile. Represiunea a \xc3\xaenceput spre miezul nop\xc8\x9bii, sub conducerea generalului Vasile Milea, ministrul Ap\xc4\x83r\xc4\x83rii Na\xc8\x9bionale. Se tr\xc4\x83gea asupra mul\xc8\x9bimii de pe cl\xc4\x83diri, str\xc4\x83zi laterale \xc8\x99i din tancuri. S-au \xc3\xaenregistrat multe victime prin \xc3\xaempu\xc8\x99care, \xc3\xaenjunghiere, maltratare, strivire de vehiculele armatei. Un TAB a intrat \xc3\xaen mul\xc8\x9bime \xc3\xaen apropierea Hotelului Intercontinental. Pompierii blocau mul\xc8\x9bimea cu jeturi de ap\xc4\x83 puternice, iar mili\xc8\x9bienii b\xc4\x83teau \xc8\x99i arestau oamenii. Protestatarii au reu\xc8\x99it s\xc4\x83 construiasc\xc4\x83 o baricad\xc4\x83 de ap\xc4\x83rare \xc3\xaen fa\xc8\x9ba Restaurantului Dun\xc4\x83rea, care a rezistat p\xc3\xa2n\xc4\x83 la miezul nop\xc8\x9bii, dar a fost \xc3\xaen cele din urm\xc4\x83 dobor\xc3\xa2t\xc4\x83 de for\xc8\x9bele de ordine._NEWLINE_Cei captura\xc8\x9bi au fost aduna\xc8\x9bi \xc3\xaen puncte de colectare (unul se afla \xc3\xaen fa\xc8\x9ba Hotelului Negoiu, iar altul, \xc3\xaen spa\xc8\x9biul aflat \xc3\xaen fa\xc8\x9ba fostului Minister al Comer\xc8\x9bului Exterior - sta\xc8\x9bia de troleibuze Pia\xc8\x9ba Universit\xc4\x83\xc8\x9bii), du\xc8\x99i pentru identificare \xc8\x99i \xc3\xaenregistrare pe platoul fostei Mili\xc8\x9bii a Capitalei, iar apoi transporta\xc8\x9bi la \xc3\xaenchisoarea Jilava._NEWLINE_Reprimarea a devenit foarte dur\xc4\x83 \xc3\xaendeosebi dup\xc4\x83 lansarea zvonului \xc3\xaentre scutieri c\xc4\x83 \xc3\xaen Pia\xc8\x9ba Roman\xc4\x83 mai mul\xc8\x9bi colegi de-ai lor au fost \xc3\xaenjunghia\xc8\x9bi cu \xc8\x99urubelni\xc8\x9be. La un moment dat, to\xc8\x9bi pasagerii care au cobor\xc3\xa2t la sta\xc8\x9bia de metrou Pia\xc8\x9ba Universit\xc4\x83\xc8\x9bii (inclusiv femeile, b\xc4\x83tr\xc3\xa2nii \xc8\x99i copiii) au fost maltrata\xc8\x9bi. Cei prin\xc8\x99i erau b\xc4\x83tu\xc8\x9bi, t\xc3\xa2r\xc3\xa2\xc8\x9bi pe jos, obliga\xc8\x9bi s\xc4\x83 se culce pe burt\xc4\x83, unii peste al\xc8\x9bii, \xc3\xaen gr\xc4\x83mezi. _NEWLINE_Focuri de arm\xc4\x83 continue s-au auzit p\xc3\xa2n\xc4\x83 la 3:00 diminea\xc8\x9ba, or\xc4\x83 la care supravie\xc8\x9buitorii au p\xc4\x83r\xc4\x83sit str\xc4\x83zile. Dup\xc4\x83 \xc3\xaen\xc4\x83bu\xc8\x99irea revoltei, caldar\xc3\xa2mul a fost sp\xc4\x83lat de s\xc3\xa2nge de ma\xc8\x99inile pompierilor \xc8\x99i Salubrit\xc4\x83\xc8\x9bii._NEWLINE_R\xc4\x83ni\xc8\x9bii \xc8\x99i mor\xc8\x9bii au fost transporta\xc8\x9bi mai ales la Institutul de Medicin\xc4\x83 Legal\xc4\x83, Spitalul de Urgen\xc8\x9b\xc4\x83, Spitalul Col\xc8\x9bea \xc8\x99i sec\xc8\x9bia de neurochirurgie a Spitalului Gheorghe Marinescu. Procuratura General\xc4\x83 \xc8\x99i Direc\xc8\x9bia Sanitar\xc4\x83 au interzis autopsierea victimelor decedate. S-a dat ordinul - la fel cum s-a procedat \xc8\x99i cu revolu\xc8\x9bionarii uci\xc8\x99i la Timi\xc8\x99oara - de incinerare a cadavrelor, dar acest ordin nu a mai fost executat._NEWLINE_Bilan\xc8\x9bul reprim\xc4\x83rii: 50 de persoane ucise, 462 r\xc4\x83nite, 1.245 arestate \xc8\x99i transportate la penitenciarul Jilava. Nicolae \xc8\x99i Elena Ceau\xc8\x99escu au r\xc4\x83mas \xc3\xaen acea noapte \xc3\xaen dormitorul special preg\xc4\x83tit din cl\xc4\x83direa Comitetului Central al P.C.R., pentru a fi informa\xc8\x9bi operativ asupra desf\xc4\x83\xc8\x99ur\xc4\x83rii evenimentelor \xc8\x99i a da indica\xc8\x9bii privind modul de ac\xc8\x9biune. Cam pe la 1 noaptea, Vasile Milea \xc8\x99i Iulian Vlad l-au informat pe Nicolae Ceau\xc8\x99escu c\xc4\x83 zona central\xc4\x83 a Bucure\xc8\x99tilor a fost degajat\xc4\x83 de manifestan\xc8\x9bi._NEWLINE_Dovezi despre evenimentele din acea zi se afl\xc4\x83 \xc8\x99i \xc3\xaen fotografiile f\xc4\x83cute din elicopterele trimise s\xc4\x83 survoleze zona \xc8\x99i de turi\xc8\x99tii afla\xc8\x9bi \xc3\xaen turnul hotelului Intercontinental, aflat l\xc3\xa2ng\xc4\x83 Teatrul Na\xc8\x9bional Bucure\xc8\x99ti \xc8\x99i peste drum de Universitate.\n_START_SECTION_\nProcesul \xc8\x99i execu\xc8\x9bia so\xc8\x9bilor Ceau\xc8\x99escu\n_START_PARAGRAPH_\n\xc3\x8en cartea \xc3\x8en sf\xc3\xa2r\xc8\x99it, adev\xc4\x83rul... Generalul Victor Atanasie St\xc4\x83nculescu \xc3\xaen dialog cu Alex Mihai Stoenescu, ap\xc4\x83rut \xc3\xaen 2009 la editura RAO, generalul St\xc4\x83nculescu relateaz\xc4\x83 c\xc4\x83 Vasile Ionel a fost \xc3\xaens\xc4\x83rcinat cu organizarea procesului Ceau\xc8\x99e\xc8\x99tilor, \xc3\xaen leg\xc4\x83tur\xc4\x83 cu care Silviu Brucan, Gelu Voican Voiculescu \xc8\x99i Ion Iliescu i-au cerut s\xc4\x83-i suprime pe Elena \xc8\x99i Nicolae Ceau\xc8\x99escu.\n_START_SECTION_\nRom\xc3\xa2nia dup\xc4\x83 1989\n_START_PARAGRAPH_\nFost membru al conducerii Partidului Comunist \xc8\x99i aliat al lui Ceau\xc8\x99escu, \xc3\xaenainte de a c\xc4\x83dea \xc3\xaen dizgra\xc8\x9biile dictatorului la \xc3\xaenceputul anilor 1980, Ion Iliescu s-a impus ca pre\xc8\x99edinte al Frontului Salv\xc4\x83rii Na\xc8\x9bionale. Frontul Salv\xc4\x83rii Na\xc8\x9bionale, format \xc3\xaen principal din membri ai e\xc8\x99alonului secund al Partidul Comunist, \xc8\x99i-a exercitat imediat controlul asupra institu\xc8\x9biilor statului, inclusiv mediile informative, ca televiziunea \xc8\x99i radioul na\xc8\x9bionale. FSN a folosit controlul asupra presei \xc3\xaen scopul de a lansa atacuri \xc3\xaen stil propagandist la adresa oponen\xc8\x9bilor politici, \xc3\xaen special partidele democratice tradi\xc8\x9bionale, care urmau s\xc4\x83 fie refondate dup\xc4\x83 50 de ani de activitate subteran\xc4\x83 (Partidul Na\xc8\x9bional Liberal \xc8\x99i Partidul Na\xc8\x9bional \xc8\x9a\xc4\x83r\xc4\x83nesc Cre\xc8\x99tin Democrat). Cu ocazia primelor alegeri post-comuniste din 20 mai 1990, Silviu Brucan - membru FSN, a sus\xc8\x9binut c\xc4\x83 Revolu\xc8\x9bia din 1989 nu a fost anti-comunist\xc4\x83, fiind doar \xc3\xaempotriva lui Ceau\xc8\x99escu.  \xc3\x8en 1990, Ion Iliescu a reu\xc8\x99it s\xc4\x83 devin\xc4\x83 primul pre\xc8\x99edinte ales democratic al Rom\xc3\xa2niei de dup\xc4\x83 al doilea r\xc4\x83zboi mondial._NEWLINE_\xc3\x8en perioada 17-19 martie 1990 au avut loc ciocniri s\xc3\xa2ngeroase la T\xc3\xa2rgu-Mure\xc8\x99 \xc3\xaentre popula\xc8\x9bia de etnie rom\xc3\xa2n\xc4\x83 \xc8\x99i cea maghiar\xc4\x83. Aceste evenimente tragice au fost folosite ca pretext pentru reconstituirea unor servicii secrete independente (SRI) sub conducerea lui Virgil M\xc4\x83gureanu. Majoritatea fo\xc8\x99tilor angaja\xc8\x9bi ai Securit\xc4\x83\xc8\x9bii au fost prelua\xc8\x9bi de acest serviciu._NEWLINE_Revolu\xc8\x9bia i-a conferit Rom\xc3\xa2niei o mare solidaritate din partea lumii exterioare. Ini\xc8\x9bial, o mare parte din aceast\xc4\x83 solidaritate a fost inevitabil redirijat\xc4\x83 spre guvernul Frontului Salv\xc4\x83rii Na\xc8\x9bionale. Mare parte din acea solidaritate a fost spulberat\xc4\x83 \xc3\xaen timpul mineriadei din iunie 1990 c\xc3\xa2nd minerii \xc8\x99i poli\xc8\x9bia au r\xc4\x83spuns la apelurile lui Iliescu, invad\xc3\xa2nd Bucure\xc8\x99tiul \xc8\x99i brutaliz\xc3\xa2nd studen\xc8\x9bii \xc8\x99i intelectualii care protestau \xc3\xaempotriva deturn\xc4\x83rii revolu\xc8\x9biei rom\xc3\xa2ne de c\xc4\x83tre fo\xc8\x99ti membri ai conducerii comuniste sub auspiciile Frontului Salv\xc4\x83rii Na\xc8\x9bionale. _NEWLINE_Ion Iliescu a r\xc4\x83mas o figur\xc4\x83 central\xc4\x83 a politicii rom\xc3\xa2ne\xc8\x99ti, fiind reales pentru al treilea mandat de pre\xc8\x99edinte \xc3\xaen 2000, dup\xc4\x83 ce \xc3\xaen perioada 1996-2000 pre\xc8\x99edinte al Rom\xc3\xa2niei a fost Emil Constantinescu. Supravie\xc8\x9buirea politic\xc4\x83 a fostului om de \xc3\xaencredere al lui Ceau\xc8\x99escu a demonstrat ambiguitatea revolu\xc8\x9biei rom\xc3\xa2ne, cea mai violent\xc4\x83 din anul 1989, dar \xc8\x99i o revolu\xc8\x9bie care, potrivit unora, nu a produs destul\xc4\x83 schimbare. Adrian N\xc4\x83stase a fost \xc3\xaenvins de Traian B\xc4\x83sescu \xc3\xaen alegerile preziden\xc8\x9biale din 2004. \xc3\x8en 2005, a fost inaugurat Monumentul Rena\xc8\x99terii Na\xc8\x9bionale, care comemoreaz\xc4\x83 victimele Revolu\xc8\x9biei. Din martie 2004 Rom\xc3\xa2nia este membr\xc4\x83 a NATO, iar din 1 ianuarie 2007 a Uniunii Europene.\n_START_SECTION_\nInstitutul Revolu\xc8\x9biei\n_START_PARAGRAPH_\nDin 2004 s-a \xc3\xaenfiin\xc8\x9bat Institutul Revolu\xc8\x9biei Rom\xc3\xa2ne din Decembrie 1989, organism al statului rom\xc3\xa2n care are menirea s\xc4\x83 studieze istoria revolu\xc8\x9biei. Conform unei declara\xc8\x9bii a lui Lorin Fortuna, membru \xc3\xaen conducerea acestui institut, \xe2\x80\x9ediscu\xc8\x9biile despre faptul c\xc4\x83 a fost revolu\xc8\x9bie sau lovitur\xc4\x83 de stat pot avea \xc8\x99i o conota\xc8\x9bie juridic\xc4\x83 (...) \xc3\x8en decembrie 1989 a fost o revolu\xc8\x9bie, a\xc8\x99a este prev\xc4\x83zut \xc8\x99i \xc3\xaen Constitu\xc8\x9bie, iar cine neag\xc4\x83 acest adev\xc4\x83r este pasibil de pedeaps\xc4\x83.\xe2\x80\x9d.'